Luister: 'Talentwerf' skep werksgeleenthede vir vryskutters | Maroela Media
Luister: 'Talentwerf' skep werksgeleenthede vir vryskutters
Solidariteit Helpende Hand het die nood raakgesien van vele bekwame mense wat geen opsie gegun word om te werk nie, al wil hulle.
Terwyl die Suid-Afrikaanse werkloosheidsyfer daagliks styg, loop klein dorpe leeg en groot maatskappye skaal hul besighede of takke af om met minder mense oor die weg te kom.
Volgens René du Preez, projekorganiseerder by Helpende Hand se Loopbaansentrum, is die Talentwerf-webblad van stapel gestuur in 'n poging om 'n platform te skep om vryskutters die geleentheid te gee om met werkgewers te skakel, ongeag die afstand of omstandighede.
"Dit skep onder andere vir die tuisbly-ma, gestremde volwassene en dié wat ver van werksplekke op die platteland woon 'n nuwe inkomstestroom deur middel van tegnologie," het Du Preez gesê.
"Die webblad gaan ook poog om met buitelandse entrepreneurs en maatskappye te skakel om die groeiende voorwaardelike werkersmark verder aan te wakker. Wêreldwye navorsing toon dat 40% werkers nou vryskutwerk doen. Daar is ook menige internasionale webblaaie of platforms waarop vryskutters kan werk, waar miljoene vryskutters reeds werk."
Volgens Du Preez is die groot voordeel van Talentwerf dat gratis bemarking gedoen word vir die vryskutters wat besigheid in hul eie taal wil doen. Vryskutters se mark verbreed ook deur die gratis bemarking wat Talentwerf bied, en dit kan lei tot meer besigheid vir die vryskutters wat op Talentwerf geregistreer is.
"Kundiges uit beroepsrigtings wat op 'n vryskutgrondslag werk, is onder andere grafiese ontwerpers, skrywers, vertalers, SEO-skrywers, webblad-ontwerpers en toep-ontwikkelaars. Daar is tans 'n vraag na tolke, vertalers en taalversorgers vir hofstukke wat Talentwerf hoop om te bevredig. Boonop is die sisteem so opgestel dat kliënte jou diens kan evalueer sodat ander kliënte kan sien dat jy gehaltewerk lewer."
Du Preez het benadruk dat die webwerf se betaalsisteem die vryskutter asook die werkgewer beskerm en dat dit dieselfde sisteem is wat deur baie plaaslike verkoopwebblaaie gebruik word. "Die sisteem neem 10% vir bankkoste en administrasiekoste. Die diens wat die webblad lewer, is dat besighede bewus gemaak en netwerke gebou word wat dan verseker dat vryskutters werk en dus volhoubare inkomste kan kry."
Hier is die perfekte geleentheid vir 'n entrepreneur om nuwe geleenthede aan te gryp. 'n Eenmansaak wat byvoorbeeld tuindienste bied, kan 'n boekhouer op 'n voorwaardelike kontrak aanstel en hul jaarlikse belastingopgawe laat opstel. Dit spaar die entrepreneur tyd, geld en kopsere.